Polisielede van diens af vang vermeende dief | Netwerk24
Deur Ané van Zyl 19 Februarie 2020 15:57
Die vrou was Woensdag omstreeks 08:00 op pad werk toe in Lindenberglaan, Valmary Park, Durbanville, toe 'n man haar nader en na bewering probeer beroof.
Die vrou het vinnig gedink en haar handsak en selfoon oor 'n huis se veiligheidsmuur gegooi waar die vermeende dief nie daarby kon bykom nie, sê Nico Uys, wat op die toneel was.
Twee polisiebeamptes, ao. Deon Roux en konst. Simphiwe Dukumbane, het 'n konferensie in 'n nabygeleë sentrum bygewoon en die vrou se gille gehoor.
Hulle het uitgekom om te sien of hulle kon help.
Roux en Dukumbane, in siviele drag, het die man oor 'n stuk veld gesien hardloop, hom agternagesit en hom vasgetrek.
Nadat die vrou hom as die vermeende dief uitgeken het, het Halt Sekuriteit, 'n veiligheidsmaatskappy wat in die omgewing werk, hom in hegtenis geneem.